

**Kia spustila online lízingovú kalkulačku**

* **Kia ako líder v inováciách prichádza s online lízingovou kalkulačkou**
* **Značka Kia v spolupráci so spoločnosťou ČSOB Leasing spustila online lízingovú kalkulačku**
* **Spoločnosť Kia napreduje vo svojom úsilí prinášať inšpiratívne a praktické nápady do praxe, ktoré zlepšujú život zákazníkom**

Rok 2021, ktorý sa začal v atmosfére celosvetovej neistoty vo všetkých odvetviach priemyslu a na všetkých trhoch, začala spoločnosť Kia odvážnym pretvorením svojej značky. Zo svojho názvu vypustila slovo „Motors“ a pôvodné logo upravila v prospech omladenej a kreatívnej formy, ktorá je synonymom modernej mobility, elektrifikácie, udržateľného vývoja a inovácii. Vplyvom tejto premeny sa snaží značka Kia napredovať aj vo svojom úsilí prinášať inšpiratívne a praktické nápady do praxe, ktoré budú zlepšovať život zákazníkom a preto v spolupráci so spoločnosťou ČSOB Leasing spustila online lízingovú kalkulačku.

Nová online lízingová kalkulačka je veľmi intuitívna a užívateľsky jednoduchá. Zákazník si teraz vie vypočítať výšku lízingu rýchlo, bez čakania a presne na mieru. Ku kalkulácii lízingu sa zákazník dostane cez www.kiaihned.sk alebo prostredníctvom web stránky [www.kia.com](http://www.kia.com). Po vybraní konkrétneho modelu, nižšie v sekcii „Financovanie“ je odkaz na „Nezáväzne vypočítať“ výšku splátky. Je potrebné zvoliť, či zákazník bude vozidlo financovať ako súkromná osoba, firma alebo živnostník. Následne si zákazník zvolí jeden z finančných lízingov podľa svojich potrieb, v ponuke sú tri produkty:

* najvýhodnejšie splátky,
* mesačné splátky,
* štvrtiny.

Potom v menu nezáväznej kalkulácie, zákazník určí výšku prvej navýšenej splátky a môže si prispôsobiť výšku nasledujúcich splátok podľa svojich možností. Systém celú kalkuláciu za pár sekúnd vypočíta. Po skontrolovaní detailov kalkulácie si kompletnú ponuku môže zákazník stiahnuť vo formáte PDF. Ak je výška splátky v poriadku a vyhovuje zákazníkovi, ďalej klikne na tlačidlo „Pokračovať“, čím informuje predajcu, o ktoré auto sa zaujíma a vyplní svoje kontaktné údaje ako meno, priezvisko, telefóny kontakt a e-mailovú adresu. Po tomto kroku obdržia predajcovia Kia nezáväznú kalkuláciu a čoskoro budú zákazníkov kontaktovať, aby im zodpovedali všetky ďalšie otázky.

Celý proces online lízingovej kalkulačky je ilustrovaný aj na priloženom videu: <https://www.youtube.com/watch?v=BsZ2tLVOYSk>

Marián Hoffer, generálny riaditeľ Kia Sales Slovakia na margo spustenia online kalkulačky uviedol*: „Kia po minuloročnej, odvážnej transformácii značky mala viacero online projektov v prípravnej fáze, neľahká doba okolo pandémie COVID urýchlila proces ich implementácie a stali sa kľúčovou aktivitou spoločnosti Kia Sales Slovakia. My v Kia veríme, že presun do online prostredia uľahčuje zákazníkom proces získavania informácii a rozhodovania. Som rád, že v spolupráci s naším významným obchodným partnerom, spoločnosťou ČSOB Leasing, sme mohli priniesť online lízingovú kalkulačku.“*

*„Súčasná doba, hlavne COVID, priniesli, ba doslova vystrelili, presun rôznych aktivít do digitálneho sveta. Pre nás, ako lídra na trhu lízingového financovania, je toto veľmi dôležitý moment, ktorý chceme zachytiť. Dlhodobo nad tým premýšľame a zároveň pracujeme na postupných krokoch, aby presun do online sveta dával zákazníkovi zmysel. Preto sme privítali digitálnu transformáciu značky Kia. Bola to pre nás príležitosť, spojiť sa s našim významným obchodným partnerom a vytvoriť úplne nové riešenie.“* uviedol pri tejto príležitosti Richard Daubner, generálny riaditeľ a predseda predstavenstva ČSOB Leasing.

*„Som veľmi rád, že sa nám podarilo spustiť online lízingovú kalkulačku a opäť sa priblížiť spotrebiteľom. Kia opäť deklaruje a podčiarkuje svoju neutíchajúcu túžbu po inováciách a dôležitosť zákazníka v jej projektoch“* pokračoval Marián Hoffer.

*„Vytvoriť a ponúknuť zákazníkom online kalkulačku na presný výpočet financovania jazdených vozidiel bola výzva. Osobne za seba ako to najdôležitejšie pri tomto projekte považujem to, že obidve strany do toho išli s veľkým záujmom, s elánom a energiou, ktorá priniesla želaný výsledok. Verím, že zákazníkom sa toto riešenie bude páčiť“* uzavrel Richard Daubner.

###